חוק השידור הציבורי הישראלי (תיקון מס' 8), התשע"ז-2017
הצעת חוק ממשלתית, הכנסת ה-20
פורסם: ספר החוקים, חוברת 2637, עמ' 930, 2017-05-14T00:00:00+03:00
תיקון מס' 8 לחוק השידור הציבורי הישראלי, התשע"ד-2014 משנה את המבנה הארגוני של תאגיד השידור הישראלי. נקבע כי יוקם תאגיד חדשות ציבורי ייעודי ונפרד להפקת תוכן חדשותי ותוכן בענייני היום שיפעל במקום חטיבת החדשות בתאגיד השידור הישראלי. תאגיד החדשות יהיה במבנה ארגוני דומה לתאגיד השידור הישראלי, הוא יהיה תחת פיקוחה של מועצה ייעודיית נפרדת, והוא יספק לתאגיד השידור הישראלי את תכני החדשות והתכניות בענייני היום. מועד התחילה של ההסדר האמור נקבע ליום 15.5.2017. לעניין שילוב לוח השידורים של תאגיד השידור הישראלי עם לוח השידורים שאישר תאגיד החדשות לעניין התוכן החדשותי והתוכן בענייני היום, נקבעו מנגנוני הכרעה, ובכלל זה מינוי מומחה שיכריע במחלוקת.  
עוד נקבע כי עובדי תאגיד השידור הישראלי שעבדו או היו מיועדים לעבוד בחטיבת החדשות בתאגיד השידור הישראלי יעברו, בהסכמתם, לעבוד בתאגיד החדשות. כך גם ביחס למנהל חטיבת החדשות בתאגיד השידור הישראלי שיעבור, בהסכמתו, להיות העורך הראשי בתאגיד החדשות החדש. כמו כן, נקבעו הוראות לעניין תקופת המעבר - שלושה חודשים מיום התחילה, ובין היתר נקבע כי הכונס הרשמי ימנה, בתוך שבועיים מיום התחילה, מנהל כללי זמני לתאגיד החדשות. לעניין עובדי רשות השידור נקבע כי בתקופת המעבר, המנהל הכללי הזמני של תאגיד החדשות לא יוכל לקלוט עובדים חדשים לתאגיד החדשות אלא מבין עובדי של רשות השידור וכן לא יהיה רשאי לערוך שינויים מבניים בתאגיד. כמו כן נקבע כי במשך שנה ושלושה חודשים ממועד התחילה, עובדי רשות השידור יוכלו להגיש מועמדות למכרזים פנימיים ומכרזים בין-משרדיים בהתאם לכללים שקבע בעניין נציב שירות המדינה. עוד נקבעו הוראות מעבר לעניין התקופה שעד למינוי מנהל כללי זמני לתאגיד החדשות. לעניין סעיף  149 לחוק שהתיר לתאגיד השידור הישראלי לרכוש תכניות חדשותיות בענייני היום במיקור חוץ במשך שנתיים מיום התחילה, נקבע כי סעיף זה יבוטל, וכניסתה לתוקף של הוראת הביטול תהיה ביום 16.7.2017.